google/wiki40b huggingface dataset:
כשהנערים שרים

העלילה

קלמנט מאתיו הוא מורה למוזיקה ומלחין כושל שמגיע לעבוד בפנימייה לבנים סוררים. הוא מצליח לטלטל את ההוראה "פעולה-תגובה" של המנהל ראשין, לפתור את בעיות המשמעת ולהפוך את הילדים למאושרים על ידי הקמת מקהלה - מקהלת קולות מופלאים שסולנה הוא פייר מוראנז' (המגולם על ידי ז'אן בטיסט מונייר), בעל קול יפה במיוחד.
הסרט כולו הוא פלשבק ארוך של פייר מוראנז' המבוגר - מאסטרו מפורסם, ליום שבו פפינו, חברו מהפנימייה, מגיע לבקרו ובידו יומנו של קלמנט מאתיו משרידי שריפה שפרצה בפנימיה באשמתו של מונדן.
מונדן הוא ילד בעייתי אשר עבר כמה בתי ספר.
לאחר שהואשם בכך שגנב כסף, מונדן חזר לבית ספרו הקודם. כנקמה, מונדן מצית את הפנימיה בזמן שמאתייה והילדים שוהים בטיול ביער.

דמויות

קלמנט מאתיו - גיבור הסרט. מורה למוזיקה כושל, המתחיל לעבוד בפנימייה ומקים מקהלה בעלת קול יפהפה במיוחד.
פייר מוראנז'- אחד הילדים בפנימייה, שממבט ראשון נראה כילד שקט ורציני אך לאחר מכן מתגלה כילד בעל חוצפה. בהמשך הסרט מגלים אותו כילד עם קול מיוחד, והוא נהייה סולן המקהלה.
פפינו- ילד קטן אשר הוריו מתו והוא מסרב להאמין, ובכל יום שבת מחכה ליד השער בטענה "אבא שלי יבוא לקחת אותי ביום שבת" .
המנהל ראשין - איש של משמעת. מנהל בית הספר הרשע.
מונדן - תלמיד חדש שמצטרף לפנימיה בעל נטייה לחוצפה, עבריינות וכו', כשהמנהל ראשין הולך לחופשה מונדן שורף את בית הספר עם סיגרייה.

הצלחה ופרסים

הסרט מבוסס על סרט צרפתי משנת 1944 - כלוב הזמירים.
הסרט היה מועמד לשני פרסי אוסקר בטקס האוסקר ב-2005 (בקטגוריית "הסרט הזר הטוב ביותר" ו-"שיר הנושא הטוב ביותר" על "Vois Sur Ton Chemain" - הבט על דרכך. הסרט היה מועמד גם לפרסי גלובוס הזהב וזכה בפרס לומייר בקטגוריית "הסרט הטוב ביותר".
"כשהנערים שרים" היה אחד הסרטים עם התקציב מהגבוהים שהושקעו בתעשייה - €5,500,000 והכניס מבחינה עולמית: €71,087,325, בכך הפך לאחד הסרטים המוזיקליים המצליחים מחוץ לארצות הברית. עד 2008, הוא היה הסרט הצרפתי המכניס ביותר (כיום "כשהנערים שרים" מדורג (נכון ל-2016), במקום ה-2, אחרי "הארטיסט")
שירי גולן

ביוגרפיה

שירי גולן נולדה בשנת 1969, בת לזמר דני גולן. למדה בבית הספר התיכון על שם תלמה ילין, למדה משחק בבית הספר לאומנות הבמה בית צבי וסיימה את לימודיה בשנת 1992. במהלך לימודיה זכתה במלגת קרן שרת בשנים 1990–1992 ובמלגת הקונסוליה הבריטית.
עוד לפני לימודיה בבית-צבי השתתפה בהצגה "אלמנות" במסגרת פסטיבל עכו בשנת 1987.
לאחר סיום לימודיה הצטרפה ללהקת השחקנים של תיאטרון באר שבע, שם הופיעה בתפקידים: אנני ב"כולם היו בני", אתי ב"אם הבית", אלמה ווינמילר ב"קיץ ועשן", ג'ני ב"אהבה וזיכרון", ליידי באנטי ב"זינגר", מארי ב"מחלת נעורים", מרת סאלן ב"נוכלים ואוהבים", ג'רמין ב"סוחרי התהילה" ובתפקיד לולה ב"המלאך הכחול".
לאחר מספר שנים הצטרפה ללהקת תיאטרון הקאמרי, שם הופיעה במספר תפקידים בולטים: אליז ב"הקמצן", קרול ב"אוליאנה", איימי ב"עולמה של איימי", אמי ב"המנצח", מיכאלה ב"המורדים", שילה ב"יום במותה של ג'ו", מאדג' ב"המלביש", בלינדה בלייר ב"אחורי הקלעים" נעמי ב"מילאנו", שרה ב"קרוב לבית", אניטה ב"הבן הטוב", אלה ב"אוי אלוהים" ובלאנש ב"יומן חוף ברייטון".
בשנים אלה זכתה בפרס "השחקנית המבטיחה" בשנת 1995 ובפרס על שם אברהם בן יוסף בשנת 2006.
משנת 2010 חזרה להופיע בתיאטרון באר-שבע, בשורה של תפקידים מרכזיים: ביאטריצ'ה ב"המון רעש על לא כלום", האחות ראטשד ב"קן הקוקייה", קארן ב"הכל אודות חווה", לאה ב"בין חברים " עיבוד לספרו של עמוס עוז, אנגוסטיאס ב"בית ברנרדה אלבה", הלנה ב"למה לא באת לפני המלחמה", המלכה קליטמנסטרה באיפיגניה. על שני התפקידים האחרונים הייתה מועמדת פעמיים לפרס השחקנית הראשית, במסגרת פרסי התיאטרון הישראלי. בשנת 2016 גילמה את הלנה אלוינג, בעיבוד מודרני למחזה "רוחות", את הלן צ׳ייסן ב״הרולד ומוד״, ואת האם ב״חתונת הדמים״.
בשנת 2017 מגלמת בתיאטרון באר-שבע את גניה ברוניצקי ואת מאדאם ז׳ולי בעיבוד לבמה של הרומן עפיפונים, את איבון במחזה ״הורים איומים״, תפקיד עליו הייתה מועמדת לפרס ״שחקנית השנה״ בטקס פרסי התיאטרון לשנת 2016, ואת לובוב רנייבסקאיה בגן הדובדבנים.
בתיאטרון תמונע שיחקה את המלכה אליזבט ב"מרי סטיוארט" ואת ארקדינה ב"השחף". בשנת 2017 מגלמת את אגאווה ב״הבאקכות״.
ב-2008 שיחקה גולן בסדרת הדרמה הטלוויזיונית "אבידות ומציאות", בבימויו של שבי גביזון, וזכתה לשבחים רבים. כמו כן הופיעה בתפקיד אורח בסדרה הגרסה הישראלית של הסדרה האמריקנית המצליחה "בנות הזהב" ובסדרה "המגפה". "אדומות ", "מסכים" "המסע הארוך". ב-2017 השתתפה בפרק בסדרה "נופלות על הרגליים" ובסדרה "ויקי ואני", בתפקיד אמא של דדי מתוקי. בשנת 2017 שיחקה בסרטו של שבי גביזון, "געגוע", וכן בסרטה של מיכל בת אדם "הדרך לאן".
ב-2018 השתתפה בהצגה כלוב העליזים בבימויו של רפי ניב בתיאטרון באר שבע.
אייג'י קוואשימה

יפן

בשנת 2004, לאחר שנתיים בקבוצה היפנית אומייה ארדיג'ה, קוואשימה הצטרף לנגויה גראמפוס שמשחקת גם היא בליגת העל היפנית. הוא היה השוער השני בקבוצה עד 2005, אז הגיע המאמן סף ורגוסן. כאשר השוער הראשון נראזאקי נפצע, קוואשימה פתח בהרכב הראשון בעשרה משחקים. בשנת 2007, קוואסאקי פרונטייל החתימה את קוואשימה על חוזה עבור דמי העברה בסכום של 150 מיליון ין (כ-5 מיליון שקלים). ההעברה אז, הייתה היקרה ביותר בתולדות הליגה היפנית. הוא קיבל זמן משחק יותר מבקבוצותיו הקודמות והרוויח את מקומו בהרכב הראשון. באותה עונה, קוואסאקי פרונטייל עלתה לליגת האלופות האסיאתית, שם סיימה במקום הראשון בשלב הבתים והודחה ברבע הגמר.

ליגת העל הבלגית

לאחר שהשתתף במונדיאל 2010 עם נבחרתו, קוואשימה השלים את מעברו לאירופה וחתם בליירסה מליגת העל הבלגית. בליירסה, קוואשימה היה השוער הראשון עוד מתחילת העונה. קבוצתו נאבקה על מקומה בליגה ונחשבה למועמדת מובילה להדחה לליגה השנייה. אך במשחק האחרון של העונה נגד קלאב ברוז', קוואשימה החזיק את היריבים ללא שער ועזר לקבוצתו להינצל מהדחה. הוא נבחר ל-MVP של הקבוצה.
באוקטובר 2011, קוואשימה מונה לקפטן הקבוצה. בעונת 2011-12, הוא שיחק בכל 30 משחקי הליגה. מאוחר יותר הוא נבחר שוב ל-MVP של הקבוצה.
ב-18 ביולי 2012, קוואשימה עבר אל סטנדרד ליאז' וחתם על חוזה לשלוש שנים. מבין שלושת שוערי הקבוצה, קוואשימה נבחר להיות השוער הראשון.

סקוטלנד

ב-29 בדצמבר 2015 חתם בדנדי יונייטד ההסקוטית. בסוף עונת 2015-2016 שוחרר מהקבוצה לאחר שדנדי ירדה לליגת המשנה בסקוטלנד.

צרפת

באוגוסט 2016 חתם קוואשימה בקבוצת מץ המשחקת בליגת המשנה הצרפתית. באוגוסט 2018 חתם בשטרסבורג.
זיו לוי

ביוגרפיה

לוי הוא בנם של רותי ושמעיה לוי ואחיו הצעיר של רן לוי, שאף הוא שירת כקצין בדרגת תת-אלוף בחיל האוויר. ב-1983 התגייס לצה"ל, סיים קורס טיס ושירת כטייס קרב בחיל האוויר, בין היתר על מטוסי סקייהוק וF-16, את עיקר שירותו עשה בטייסת העקרב. לאחר 10 שנות שירות השתחרר ועבד במשך שמונה שנים בחברות הייטק, בהם כמנהל פיתוח עסקי בחברת BVR מערכות וכמנכ"ל חברת CTV בשנים 1999 עד 2001. לאחר שחזר לשירות הקבע פיקד בשנים 2003 עד 2006 על טייסת 105, בתקופה זו הפכה מטייסת המפעילה מטוסי "ברק" (F-16) דו וחד-מושביים, לטייסת בה נמצאים מטוסי F-16D, מטוסים דו-מושביים בלבד. לאחר לימודי תואר שני באוניברסיטת הרווארד מונה ב-2007 למפקד בסיס רמון. ב-2010 קודם לדרגת תת-אלוף ומונה למפקד בסיס חצרים, תפקיד בו שירת עד 2012.
לאחר שחרורו ייסד עם אחיו את חברת SkyRails העוסקת במערכות לניהול אוטומטי של מרחב אווירי בו פועלים כלי טיס בלתי מאוישים.
לוי נשוי ליעל ואב לשני בנים.
לוי בעל תואר שני במנהל ציבורי (MC-MPA) מאוניברסיטת הרווארד.
מוזיאון וילפריד ישראל לאמנות ולידיעת המזרח

ייסוד המוזיאון

וילפריד ישראל היה בן למשפחת סוחרים אמידה ממוצא גרמני, בעלי בית המסחר "נתן ישראל". לאחר מלחמת העולם הראשונה החל להסתובב בעולם ולהתעניין ביצירות אמנות של המזרח הרחוק (הודו, סין, קמבודיה ותאילנד) והמזרח הקרוב (מצרים, יוון, חבש ופיניקיה). בשנות ה-30 התיידד עם מייסדיו לעתיד של קיבוץ הזורע ובצוואתו הוריש את אוספיו לקיבוץ.
המוזיאון תוכנן כ"בית תרבות" באמצע שנות ה-40 על ידי האדריכלים אל מנספלד ומוניו גיתאי ויינראוב בדגש על פונקציונליות באמצעים מינימליסטיים, בהתאם לגישה המודרניסטית הארץ ישראלית באותה העת. הקמת הבניין החלה ב-1948 ועקב מלחמת העצמאות, הושלמה רק ב-1951.

לקריאה נוספת

גליה בר אור, חיינו מחייבים אמנות - בניין תרבות כבניין חברה: מוזיאונים לאמנות בקיבוצים, 1930 - 1960, מכון בן גוריון לחקר ישראל והציונות של אוניברסיטת בן גוריון בנגב, 2010, עמ' 95 - 152
אקארנאניה

אקארנאניה (ביוונית: Ακαρνανία) הוא שמו של חבל ארץ בצפון-מערבה של יוון העתיקה, שנתחם ממערב על ידי הים האיוני, ממזרח על ידי אייטוליה והנהר אכלואוס, ומדרום על ידי חופו הצפוני של מפרץ קורינתוס. כיום מהווה אקארנאניה חלק ממחוז המשנה אטוליה-אקארנאניה. העיר הגדולה והחשובה בה הייתה סטראטוס.
קיארה באנקיני

חייה

באנקיני נולדה בלוגאנו שבחבל טיצ'ינו האיטלקי של שווייץ. היא סיימה את לימודיה בקונסרבטוריון של ז'נבה; לאחר זאת למדה אצל שאנדור וג והמשיכה בקונסרבטוריון המלכותי בהאג, הולנד אצל סיגיסוולד קאוקן להתמחות בכינור בארוק. באנקיני לימדה במרכז למוזיקה עתיקה בז'נבה והחלה להופיע כסולנית.
ב-1981 עברה מז'נבה לסקולה קנטורום בזיליאנסיס בבזל, שם הקימה את אנסמבל 415, הרכב לביצוע בארוקי, שהתפרק בינואר 2012. הקבוצה לקחה את שמה מגובה בארוקי מקובל. הקלטת האנסמבל לקונצ'רטי גרוסי של ארכאנג'לו קורלי לחברת "הרמוניה מונדי" נחלה הצלחה מסחרית ב-1992, וכך גם הקלטתם משנת 1996 ל"סטאבאט מאטר" של אנטוניו ויוואלדי. כמו כן הקליטה ביאנקיני בחברות "וירג'ין רקורדס", "אקסנט", "אסטרה" ו"זיג זג טריטוריס".
קיארה באנקיני מנגנת בכינור שבנה ניקולו אמאטי בשנת 1674.
רפאל מלדולה (כימאי)

תולדות חייו

מלדולה היה בן למשפחת מלדולה, משפחת חכמים ששורשיה בטולדו של המאה ה-13, סבו רפאל מלדולה היה רבה הראשי של קהילת יהודי ספרד ופורטוגל בלונדון.
את השכלתו האקדמית רכש בקולג' המלכותי לכימיה. בשנת 1872 מונה למרצה בקולג' המלכותי למדעים. עבד ככימאי תעשייתי והמציא שיטת צביעה הנקראת על שמו, Meldola's Blue. ב-1875 מונה על ידי החברה המלכותית להוביל את המשלחת הבריטית למשימת הצפייה בליקוי החמה באיי ניקובר. מנחיו בעיסוקו באנטומולוגיה היו ראשי התומכים בתאוריה של ברירה טבעית, אלפרד ראסל וולאס וצ'ארלס דרווין. ב-1886 נבחר כעמית החברה המלכותית, צ'ארלס דרווין היה אחד ממליציו.
היה נשיא האגודה הכימית (1905-1907), נשיא החברה לכימיה תעשייתית (1907-1909) ונשיא המכון לכימיה (1912-1915). כן כיהן כנשיא הראשון מועדון המכבים, חברה דמוית חובבי ציון שהוקמה בבריטניה ב-1894. המועדון תורם מדליה שנתית על שמו המוענקת על ידי החברה המלכותית לכימיה עבור תרומה משמעותית למדע.
תפוס אותי אם תוכל

עלילה

סצנת הפתיחה מראה את סוכן ה-FBI, קארל הנראטי (טום הנקס) מגיע לכלא במרסיי בשנת 1969 כדי להיפגש עם האסיר החולה פרנק הבן שבדיוק נכשל בניסיון בריחה.
שש שנים קודם פרנק האב יליד ארצות הברית מנסה ללא הצלחה לקבל הלוואה מהבנק. המשפחה נאלצת לעבור מביתם המרווח לדירה קטנה והדבר יוצר מתח רב כשהאם ילידת צרפת מנהלת רומן עם אחד מעובדי הבנק. פרנק הבן מתקשה להשתלב בבית הספר החדש ומוצא את עצמו מתחזה למורה מחליף לצרפתית, המתח בבית ממשיך ולבסוף הוריו מתגרשים. פרנק הבן בורח מביתו ומממן את חייו על ידי שימוש בצ'קים שאביו נתן לו. כשהכסף אוזל הוא עובר לזיופים. והונאות. בתחילה בדרכים פשוטות אך עד מהרה מתחזה לטייס ומפקיד בחשבונות שונים תלושי משכורת מזויפים של חברת התעופה Pan Am. תוך זמן קצר הוא גונב כ-2.8 מיליון דולר.
בינתיים קרל הנראטי, סוכן הונאת בנקים של ה-FBI, מתחיל לעקוב אחריו תוך כדי שנתקל בחוסר מענה מצד מפקדיו אשר מזלזלים בחשיבות פשע ההונאה.
אחרי שכמעט נתפס, פרנק מחליט לשנות את זהותו לרופא לתקופה קצרה וכך מכיר את ברנדה (איימי אדמס), עוזרת רופא צעירה אשר הוריה גירשוה מביתה. פרנק מחליט להציע לה נישואין בתקווה שהוריה יקבלו אותה חזרה בגלל היותה מאורסת לרופא. השניים נוסעים להוריה אשר חיים בלואיזיאנה, שם "מגלה" פרנק למשפחה שבעבר למד גם עריכת דין וברצונו לחזור למקצוע זה. לאחר שאביה משתכנע ברצינותו נרשם פרנק למבחני עריכת הדין. הזוג המאורס מתגורר אצל הוריה של ברנדה ומתכננים את החתונה.
בעיצומה של מסיבת האירוסין, מגיע הסוכן קרל הנראטי בליווי משטרתי. פרנק נבהל ובורח במהרה מביתה של ברנדה לאחר שמסביר לה בקצרה את השתלשלות העניינים.
פרנק מגיע לאירופה וממשיך בזיופים עד שלבסוף נתפס על ידי קרל הנראטי העקשן. הוא נשלח לכלא בצרפת ולאחר זמן רב מועבר למשפט בתוך גבולות ארצות הברית. הוא נידון ל-12 שנות מאסר. במהלך המאסר מגיע אליו לביקור קרל הנראטי ומבקש את עזרתו בפיענוח צ'ק מזויף.
קרל מציע לפרנק לעבוד איתו ולרצות את יתרת מאסרו בעבודה עבור ה-FBI.
בסצנה האחרונה נראים קרל ופרנק יושבים מסביב לשולחן במשרדי ה-FBI. קרל שואל את פרנק בפעם השלישית "איך עברת את מבחני עריכת הדין בלואיזיאנה?" תשובתו של פרנק היא שלא רימה במבחנים ועבר אותם לאחר שלמד שבועיים רצוף. קרל שואל אותו האם זאת האמת, פרנק מחייך ולא משיב.

הכנסות

הסרט היה בעל תקציב גדול יחסית של 52 מיליון דולר והכניס בקופות 352 מיליון דולר, מה שהפך אותו לאחד הסרטים הכי מצליחים של סטיבן שפילברג, בתקופת שנות האלפיים. בסרט בלט לאונרדו דיקפריו, שהיה פייבוריט להיות מועמד לפרס האוסקר בקטגוריית "השחקן הטוב ביותר", אך לא נכלל ברשימה. לעומת זאת, כריסטופר ווקן, נכלל ברשימת המועמדים לפרס האוסקר בקטגוריית "שחקן המשנה הטוב ביותר".
Because of You (שיר של קלי קלרקסון)

רקע

קלרקסון כתבה את Because of you כשהייתה בת 16 ובצל גירושי הוריה. בשיר קלרקסון מאשימה את הוריה בכאב שנגרם לה עקב פרידתם וטוענת כי לא התחשבו ברגשותיה.
עקב היות השיר אישי מאוד, קלרקסון הצהירה לאחר יציאתו שהיא מתחרטת על הוצאתו כסינגל. למרות זאת, הסינגל היה להיט גדול מאוד בכל העולם, בעיקר באירופה. 
עד היום, זהו הסינגל הכי מצליח של קלי קלרקסון בישראל, לאחר שהיה שבועות רבים במקום הראשון במצעד של גלגלצ ואף נבחר לשיר השנה לשנת 2006.

וידאו קליפ

הוידאו קליפ של Because Of You בוים על ידי ואדים פרלמן. בתחילת הקליפ רואים מריבה בין קלרקסון לבין שחקן שמגלם את בן זוגה. באמצע המריבה התמונה קופאת ברגע שבן זוגה כמעט ומשליך תמונה שלו, קלרקסון ובתם הקטנה ורואים את קלרקסון מבקרת בביתה ורואה איך הרגישה כילדה כשהוריה רבו. בסוף הקליפ קלרקסון מבינה שהיא לא רוצה לפגוע בבתה כמו שהוריה פגעו בה אז היא ובן זוגה משלימים ומחבקים את בתם הקטנה.
חי ב-LA LA לנד

סקירה כללית

שישה זמרים ישראלים, שרובם משתייכים לז'אנר המוזיקה הים תיכונית, נשלחים ללוס אנג'לס שבארצות הברית במטרה להתחרות על הפקת סינגל בחברת התקליטים הגדולה גפן רקורדס ומתוך תקווה להגשים חלום ולפצוח בקריירה בינלאומית. השישה מתגוררים יחדיו בווילה, מרושתת במצלמות למשך חודש ימים, שם הם מתמודדים עם חיים משותפים תחת עין המצלמה ועם התחרות ההדדית אל מול בכירי תעשיית המוזיקה בארצות הברית. בנוסף הם עוברים מסכת אימונים עם מפיקים בכירים ומצליחים.
הבמאי אורי פסטר היה מנטור בעונה הראשונה. תוכנית הגמר שודרה ב-6 בספטמבר 2011, ובה הוכרז המנצח, אלון דה לוקו, שנבחר על ידי רון פייר, מנכ"ל חברת התקליטים גפן רקורדס ואחד ממפיקי התוכנית "אמריקן איידול".
העונה השנייה כוללת את המתמודדים שיר לוי, ליאת בנאי, שרית אביטן, מאיה בוסקילה ואלי זולטא. במקור כללה הנבחרת גם את מושיק עפיה אך זה לא הגיע לטיסה מפאת פחד טיסה מוצהר, ולכן הצטרף הראפר הערבי סאז במקומו. לאחר מספר ימים הצטרף קובי פרץ לתוכנית כזמר אורח ומנטור. שידור העונה השנייה החל מ-11 בנובמבר 2012.
רכס אלק (קנדה)

מקור השם

שמו של הרכס נקבע באופן רשמי ב-31 במרץ 1917, והוא נקרא "הרי אלק". ב-6 בספטמבר 1951 שונה שמו של הרכס ל"רכס אלק".
הרכס נקרא על שם הנהר והעמק הסמוכים - נהר אלק ועמק אלק, אשר בתורם נקראים בשם זה בשל האיילים שנצפו באזור.
לירז צ'רכי

קורות חייה

צ'רכי נולדה ברמלה וגדלה בהרצליה במשפחה יוצאת איראן. בתחילת דרכה שרה במקהלת לי-רון בהרצליה. בנוסף, השתתפה בפסטיבלים, הצגות ומחזות זמר בהם שיחקה ושרה, בהשפעת דודתה, הזמרת ריטה. ב-1999, לאחר שסיימה את שירותה הצבאי בלהקת חיל חינוך, החלה את לימודיה בבית הספר למשחק "בית צבי", אותם סיימה בשנת 2001.

בקולנוע

בשנת 2004 השתתפה בסרטו של אבי נשר "סוף העולם שמאלה", בו גילמה את דמותה של שרה טלקר, נערה הודית המהגרת לעיירה בנגב ומפתחת חברות עמוקה עם דמותה של נטע גרטי, ניקול ששון. על משחקה בסרט הייתה מועמדת צ'רכי לפרס אופיר.
בשנת 2009 שיחקה בסרטו של חיים בוזגלו "לחיות מחדש". בשנת 2010 שיחקה בסרט האמריקאי "משחק הוגן" על פרשת פליים, בכיכובם של שון פן ונעמי ווטס. בשנת 2011 השתתפה צ'רכי בסרט הקולנוע "טור אחד לחלום".
בשנת 2010 שיחקה בסרט של דאג לימן ״משחק הוגן״. ששודר בארה״ב, צ'רכי גילמה את הדמות ד״ר זהרה.
בשנת 2017 הצטלמה לסרטו של דניאל וקסמן, "עכו חלומות" בתפקיד פרידה, זמרת ערבייה.

בתיאטרון

צ'רכי שיחקה בהצגות התיאטרון "רמבטיקו" ו"עיר הנפט" בתיאטרון חיפה ובקאמרי. בשנת 2006 החלה צ'רכי להשתתף בהצגת התיאטרון "ברנשים וחתיכות".
ב-2009 השתתפה בהצגת התיאטרון "בראבו", וכן בתור שחקנית אורחת בהצגה מסכות או לא להיות". בחנוכה 2009 השתתפה במחזמר "זורו". במהלך 2012 החלה צ'רכי לשחק במחזמר "פרח השכונות" בתיאטרון באר שבע, פרי עטו של קובי אוז, בתפקיד אורית לצד גיא זו-ארץ.

בטלוויזיה

בשנת 2004 השתתפה בעונה השנייה של סדרת הטלוויזיה "המשאית" לצידם של זאב רווח וסמי הורי.
בשנת 2006 גילמה צ'רכי את דמותה של מיטל אוגניסיאן בטלנובלה "האלופה" ב-HOT3.
בשנת 2011 ,2014 ו-2017 שיחקה את חברתו של אדם (תום אבני), כנרית, בסדרה "סברי מרנן" של קשת.
במרץ 2015 עלתה לשידור סדרת הטלוויזיה "איפה אתה חי?" בהשתתפות צ'רכי.
בשנת 2016 השתתפה בסדרה "שכונה" בתור הבת של הקוברה. רוצה לנקום את נקמת אביה ההרוג, ולקחת את מטה אהרון.

קריירת שירה

באוקטובר 2004 הוציאה צ'רכי סינגל ראשון בשם "עוד צהריים", לקראת אלבומה הראשון. בחודש דצמבר השתתפה בפסטיבל השירים של ישראל, בו שרה את השיר "שיר מנוחה" בדואט עם כותב השיר ארי גורלי. בתחילת שנת 2005 יצא אלבום הבכורה של צ'רכי "לירז צ'רכי", ממנו התפרסמו השירים "הכל יהיה בסדר", "אל תפסיק" ו"ריסים". את רוב שירי האלבום כתב, הלחין ועיבד זיו קוז'קרו.
בדצמבר 2006 השתתפה צ'רכי בפסטיגל.
באוגוסט 2012 יצא אלבומה השני של צ'רכי, "רק לְךָ מותר", בהפקתו המוזיקלית של יוני פוליקר. הסינגל הראשון מתוכו יצא בינואר של אותה שנה ונקרא "אל תסרגי לו סוודר". בין הכותבים והמלחינים של האלבום אהובה עוזרי, גלעד כהנא, סגיב כהן, רחלי שביט, דן תורן, יוני פוליקר, רמי קלינשטיין, קובי אוז, דיקלה ועוד.
בשנת 2016 החליטה צ'רכי לחזור לשורשים מאיראן וליצור ביצועים חדשים ועדכניים לשירים אירנים משנות השישים והשבעים עליהם גדלה בבית הוריה.
יחד עם יובל חבקין (ריג'ויסר) שהפיק את הפרויקט, נוצר פרויקט עדכני עם בסיס שורשי. השירים הפרסים הישנים קיבלו נגיעות של ביטים וגרוב אך נשארו נאמנים למקור.
באפריל 2017 יצא האלבום -Naz, וקיבל ביקורות אוהדות מהקהל וכלי התקשורת.

חיים אישיים

צ'רכי היא אחייניתה של הזמרת ריטה. בספטמבר 2004 נישאה צ'רכי לזיו קוז'וקרו (קוז'ו). בשנת 2010 השניים התגרשו.
נשואה ללימור אטיאס כיום.
קרוליין לנגפורד

ביוגרפיה

לנגפורד נולדה בלונדון ועלתה לישראל בגיל 14. אביה היה במאי הטלוויזיה בארי לנגפורד  ואחיה הוא הפסל ג'רמי לנגפורד. היא הייתה נשואה לשחקן והבמאי אסי דיין ממנו ילדה את בנם המשותף, הסופר והעיתונאי ליאור דיין. בגיל שנתיים נשלח ליאור לאימוץ בעקבות דיכאון לאחר לידה שלקתה בו. יש לה עוד בת מנישואיה השניים. והיא נשואה בשלישית.
הייתה ידועה בישראל בעיקר בשנות ה-80 של המאה ה-20 בזכות כיכובה בסרטים כמו: "בנות", "שגעון של אבא", "מלך ליום אחד" ו"עם ישראל חי" ובסרטי המתיחות של יהודה ברקן ויגאל שילון "חייך, אכלת אותה", "ניפגש בסיבוב" ו"ניפגש בחוף".
מאז שנת 2016, משתתפת בתוכנית הטלוויזיה "האחיות המוצלחות שלי" בתפקיד אמן של האחיות.
לנגפורד נשואה כיום לגיל בקנשטיין, מתגוררת בוודלנד הילס   ליד לוס אנג'לס ומופיעה במופע סטנד-אפ על חייה.
פנצרייגר

פָּנְצֵרְיֵיגר (Panzerjäger), גרמנית: צייד טנקים, הוא אחד משני טיפוסים של משחיתי טנקים אשר יוצרו בגרמניה הנאצית במהלך מלחמת העולם השנייה. משחיתי טנקים מטיפוס פנצרייגר היו הדור הראשון של משחיתי הטנקים הגרמנים, והם התאפיינו בהיותם חסרי צריח ובעלי גוף מחופה למחצה וכן בעצם היותם הסבות של תובות קיימות של טנקים שהתיישנו.

פיתוח

הפנצרייגר היה משחית טנקים שנבנה על ידי הסרת הצריח מתובת טנק שהתיישן והחלפתו בתותח נגד טנקים. התותחים שהורכבו היו למעשה תותחים נגררים שהוסרו, יחד עם לוח מגן החזית שלהם, מהעגלה הנגררת, והרכבתם, כמו שהם, על התובה, על מנת לאפשר להם ניידות טובה יותר.
פיתוח הפנצרייגרים החל לפני תחילת מלחמת העולם השנייה ונמשך עד לשנת 1943, עת שמשחיתי הטנקים הכבדים והמוגנים יותר מטיפוס יאגדפנצר (Jagdpanzer, מגרמנית: טנק צייד) תפסו את מקומם. פנצרייגרים המשיכו לשרת עד תום המלחמה.
התובות ששימשו להרכבת הפנצרייגרים היו בעיקר תובות של טנקים מיושנים ושל טנקים שנתפסו שלל, מה שהוזיל את עלויות הבנייה שלהם ואפשר להשמיש ציוד מיושן שהיה חסר ערך לכלי לחימה אפקטיבי. למרות מספר חסרונות שנבעו ממדיניות זו, דוגמת שריון קל מידי וצדודית גבוהה, הוכיחו הפנצרייגרים את עצמם מוצלחים במשימה עבורה תוכננו.

פעילות מבצעית

פנצרייגרים הופעלו בדרך כלל במסגרת גדודית כחלק מדיוויזיית פנצרים או חיל רגלים משוריין (חרמ"ש), במטרה להתמודד עם העדיפות המספרית הגבוהה של טנקי בעלות הברית.
מארק צ'טפילד

ביוגרפיה

צ'טפילד נולד בבייקרספילד, קליפורניה. הוא למד ושחה בין השנים 1975-1972 באוניברסיטת דרום קליפורניה.
במשחקים הפאן-אמריקאיים שנערכו בסנטיאגו דה קאלי, קולומביה בשנת 1971 זכה צ'טפילד במדליית זהב במשחה ל-100 מטר חזה בשיא משחקים חדש של 1:06.75 דקות, לפני שיאן העולם במשחה ל-200 מטר חזה, בריאן ג'וב בן ארצו (1:07.93 דקות) ושיאן העולם בעבר במשחה זה, ז'וזה פיולו מברזיל (1:07.94 דקות).
באולימפיאדה שנערכה במינכן, מערב גרמניה בשנת 1972 סיים צ'טפילד במקום רביעי במשחה ל-100 מטר חזה בתוצאה של 1:06.01 דקות. בשלב המוקדמות הוא שחה במקצה הראשון וקבע שיא אולימפי חדש של 1:05.89 דקות, 9 מאיות השנייה איטי משיא העולם של ניקולאי פאנקין מברית המועצות ועלה מהמקום הראשון.
באליפות ארצות הברית שנערכה בשנת 1973 זכה צ'טפילד במדליית זהב במשחה ל-100 יארד חזה בתוצאה של 57.36 שניות. באוניברסיאדה שנערכה במוסקבה, ברית המועצות באוגוסט אותה שנה הוא זכה בשתי מדליות, זהב וארד. מדליית זהב, במשחה שליחים 4x100 מטר מעורב בתוצאה של 3:55.15 דקות, לפני ברית המועצות (3:56.07 דקות) ומערב גרמניה (4:02.65 דקות) ומדליית ארד, במשחה ל-100 מטר חזה בתוצאה של 1:07.74 דקות, אחרי ניקולאי פאנקין (1:06.67 דקות) ואיגור צ'רדקוב (1:07.19 דקות), שניהם מברית המועצות.
צ'טפילד היה מוזיקאי מצטיין והתמחה במוזיקה מתקופת הבארוק, בנגינה על צ'לו ובשירה במנעד של קונטרה טנור. 
צ'טפילד השתתף במשחקים הגאים שנערכו בניו יורק בשנת 1994 ובכך יצא מהארון כהומו:"הוא לא חשף את המיניות שלו מהפחד לאבד את מקומו בנבחרת." 
ב-23 בדצמבר 1998 נפטר צ'טפילד מלימפומה.
שדה המספרים הניתנים לבנייה

שדה המספרים הניתנים לבנייה הוא השדה הכולל את כל המספרים שאפשר לבנות בסרגל ובמחוגה.
אפשר לבנות את השדה הזה כך: בתחילה נתונות רק שתי נקודות במישור ריק (אלו הנקודות שיתאימו לאיבר האפס ואיבר היחידה של השדה). הסרגל מאפשר להעביר קו ישר בין שתי נקודות נתונות; המחוגה מאפשרת להקצות מעגל שמרכזו הוא נקודה נתונה, והרדיוס שלו הוא המרחק בין שתי נקודות נתונות; לבסוף, אפשר לחתוך כל שני קווים (או מעגלים) ולהוסיף את הנקודות המתקבלות לאוסף הנקודות שלנו. 
לדוגמה, בשלב הראשון אפשר להעביר רק את הקו הישר דרך 0 ו- 1, ואת שני המעגלים שרדיוסם 1, ומרכזיהם 0 ו- 1. חיתוך הקווים האלו מעשיר את האוסף שלנו בנקודות . כעת אפשר להעביר עוד שמונה ישרים ועוד 22 מעגלים, לחתוך את אלו זה עם זה, וכן הלאה. 
לאחר שזיהינו את המישור עם שדה המספרים המרוכבים, האוסף S של כל הנקודות שאפשר לקבל באמצעות תהליך סופי של העברת ישרים ומעגלים וחיתוכם מהווה תת-קבוצה של שדה המספרים המרוכבים. הדרך הקלה להוכיח שאוסף זה הוא שדה, כוללת שני שלבים: בראשון בודקים שאוסף המרחקים האפשריים בין נקודות ב- S סגור לחיבור וחיסור, לכפל ולפעולת ההיפוך . מזה נובע ש-S (כאוסף של מספרים מרוכבים) סגור לחיבור וחיסור. בשלב השני מראים שבמחוגה וסרגל אפשר לחבר זוויות, וכך (על-פי נוסחאות דה-מואבר) מוכח ש-S סגור גם לכפל וחילוק.
תכונה חשובה של השדה S היא העובדה שהוא סגור גם להוצאת שורש (שוב, כדי לראות זאת מספיק להוכיח שאפשר להוציא ב-S שורש ממספרים ממשיים, ושורשים מרוכבים מתקבלים על ידי חציית זוויות). למעשה, S הוא תת-השדה הקטן ביותר של  הסגור להוצאת שורש, כלומר הסגור הריבועי של המספרים הרציונליים. מכאן נובע שהוא מכיל כל הרחבת גלואה של שדה המספרים הרציונליים מממד חזקת-2, ולהפך: הממד של סגור גלואה של כל תת-שדה מממד סופי של S הוא חזקת-2. ממילא, כל מספר מרוכב שהפולינום המינימלי שלו ממעלה שאיננה חזקת 2 (או שאינו מספר אלגברי), אינו שייך ל-S, ולכן אינו ניתן לבנייה.
הדיוויזיה ה-122 (ורמאכט)

היסטוריה

הדיוויזיה הוקמה ב-7 באוקטובר 1940, על בסיס יחידות מהדיוויזיה ה-32 והדיוויזיה ה-258, והועמדה תחת פיקוד זיגפריד מכולץ. במהלך מבצע ברברוסה לחמה הדיוויזיה כחלק מהקורפוס ה-28 במסגרת הארמייה ה-16, ולאחר מכן לחמה בקרבות השונים בזירה הצפונית, ובכלל זה בקרב על לנינגרד. בסוף 1944 נלכדה הדיוויזיה יחד עם שאר קבוצת ארמיות צפון בכיס קורלנד, שם לחמה עד לכניעתה לרוסים בסוף המלחמה.
טייסת 123

היסטוריה

הטייסת הוקמה ב-10 במרץ 1965 והפעילה מסוקי בל 47G-2. הטייסת פעלה מבסיס תל נוף ושימשה כטייסת אימון המסוקים של בית הספר לטיסה. מאוחר יותר הוסבה הטייסת למסוקי בל 205 ועברה, בחודש אוגוסט 1969, לבסיס חצרים. בשנת 1978 החליפה הטייסת את מסוקי ה- בל-205 במסוקי בל 212 ("אנפה"), ששירתו בטייסת עד שנת 2002.
במלחמת יום הכיפורים פעלה הטייסת בעיקר בחזית הדרום. אחד ממסוקיה הופל באש נ"מ מצרית וכל צוותו למעט טייס המשנה, נהרג. במלחמת שלום הגליל איבדה הטייסת שני מסוקים: אחד הופל על ידי אש נ"מ של המחבלים בנבטייה ושני נתקל בחוטי חשמל בטיסה מבצעית ליד אגם קרעון והתרסק. צוותי שני המסוקים נהרגו.
ב-24 בספטמבר 1984 התרסק מסוק "אנפה" של הטייסת בנחל בזק בעת אימון מרדף עם כוח מבסיס האימונים של חטיבת גולני. בתאונה נהרגו שני הטייסים, מכונאי מוטס ושני לוחמי גולני. 
ב-8 באוגוסט 2002 נפתחה הטייסת מחדש בבסיס חצרים כטייסת מסוקי סיקורסקי UH-60 בלק הוק, "ינשוף" . חמשת המסוקים הראשונים של הטייסת הגיעו לישראל בתחילת החודש בבטנו של מטוס C-5 גלקסי של חיל האוויר האמריקני שנחת בבסיס נבטים. טייסת 123 היא טייסת הבלק-הוק השנייה שנפתחה בישראל לאחר טייסת 124 המוצבת גם היא בבסיס פלמחים.
הטייסת קיבלה ציון לשבח מהרמטכ"ל על פעילותה במלחמת לבנון השנייה.
ב-2015 הוחלט להעביר את הטייסת לבסיס פלמחים.
ב-15 ביולי 2015 עברה הטייסת מבסיס חצרים לבסיס פלמחים.
הטייסת הפעילה בעבר את המסוקים הבאים: בל-212, בל-205, בל-47, וגם סיקורסקי S-58 שהושאלו מטייסת 124.
בין מפקדי הטייסת: דן ברוס (מפקד הטייסת במלחמת יום הכיפורים), אמיתי חסון, אמנון אורון, ראובן לוי, עופר בן-פרץ, ישראל יהלום, אורי מנור, מוטי רגב, יעקב רשף (מלחמת לבנון), חגי קושט (1984-1986), מיקי בר, אבנר בלקנאי (2003-2005).

דגל הטייסת

לטייסת קיים, כמו בשאר טייסות החיל דגל ייצוגי המבוסס על דגלה הרשמי של זרוע האוויר-כאשר באמצעו מותקן סמל הטייסת-כתחליף לסמל החיל. הדגל מוצג במספר מועדים: במסדר הענקת דרגות, ביום חיל-האוויר, ובמסדר החלפת פיקוד.